Nøgleord

Sammendrag



Nøgleord

1. Miljø – affald – direktiv 75/442 – begrebet affald

[Rådets direktiv 75/442, som ændret ved direktiv 91/156, art. 1, litra a), og art. 2, stk. 1, litra b), nr. iv)]

2. Miljø – affald – direktiv 75/442 – anvendelsesområde

[Rådets direktiv 75/442, som ændret ved direktiv 91/156, art. 2, stk. 1, litra b), samt art. 4, 8 og 15, og Rådets direktiv 91/271]

3. Miljø – rensning af byspildevand – direktiv 91/271 – anvendelsesområde

(Rådets direktiv 75/442, som ændret ved direktiv 91/156, art. 2, stk. 2, og Rådets direktiv 91/271)

Sammendrag

1. Spildevand, der slipper ud fra et kloaknet, som drives af en lovreguleret virksomhed med ansvar for rensning af spildevand i henhold til direktiv 91/271 om rensning af byspildevand og den lovgivning, der er udstedt til dette direktivs gennemførelse, udgør affald i den forstand, hvori udtrykket er anvendt i direktiv 75/442 om affald, som ændret ved direktiv 91/156.

Det fremgår således af artikel 2, stk. 1, litra b), nr. iv), i direktiv 75/442, at fællesskabslovgiver udtrykkeligt har villet anse spildevand for »affald« i dette direktivs forstand, hvorved lovgiver bestemte, at dette affald under bestemte betingelser kan falde uden for dets anvendelsesområde og følgelig den almindelige retlige ordning for affald, som det indfører.

Følgelig påvirker den omstændighed, at spildevandet slipper ud fra et kloaknet, ikke dets egenskab af »affald« i nævnte direktivs forstand. At spildevand slipper ud fra et kloaknet, er en omstændighed, hvorved virksomheden med ansvar for rensning af spildevand, som er i besiddelse af dette vand, »skiller sig af med« det. At der er tale om et udslip, der er sket ved et uheld, kan ikke føre til en anden konklusion.

(jf. præmis 26, 28 og 29 samt domskonkl. 1)

2. Artikel 2, stk. 1, litra b), nr. iv), i direktiv 75/442 om affald, som ændret ved direktiv 91/156, udelukker spildevand, med undtagelse af affald i flydende form, fra dets anvendelsesområde, dog på den betingelse, at spildevandet er undergivet »andre bestemmelser«. Dette udtryk kan også henvise til en national lovgivning. For at kunne betragtes som »andre bestemmelser« skal de omhandlede fællesskabsbestemmelser eller nationale bestemmelser dog indeholde præcise bestemmelser, der organiserer håndteringen af affald og sikrer et beskyttelsesniveau, der mindst svarer til det niveau, som følger af dette direktiv og navnlig af dets artikel 4, 8 og 15.

Direktiv 91/271 om rensning af byspildevand sikrer ikke et sådant beskyttelsesniveau. Det udgør derfor ikke »andre bestemmelser« i den forstand, hvori udtrykket er anvendt i artikel 2, stk. 1, litra b), i direktiv 75/442. Det tilkommer den forelæggende ret under hensyn til de ovenfor definerede kriterier at efterprøve, om den nationale lovgivning kan anses for at udgøre »andre bestemmelser« i denne bestemmelses forstand. Dette er tilfældet, hvis denne nationale lovgivning indeholder præcise bestemmelser, der organiserer håndteringen af det omhandlede affald, og hvis den kan sikre en miljøbeskyttelse, der svarer til den, som er sikret ved direktiv 75/442 og navnlig ved dets artikel 4, 8 og 15.

(jf. præmis 31, 32, 34, 35 og 38 samt domskonkl. 2)

3. Direktiv 91/271 om rensning af byspildevand, som ikke indeholder nogen bestemmelse, der som sådan vedrører spildevandsudslip fra et kloaknet, kan ikke med hensyn til håndteringen af spildevandsudslip anses for en lex specialis i forhold til direktiv 75/442 om affald, som ændret ved direktiv 91/156, og kan derfor ikke finde anvendelse i henhold til samme direktivs artikel 2, stk. 2.

(jf. præmis 40 og 41samt domskonkl. 3)